Dros-saak: Verkragte meisie getuig moontlik vandag | Netwerk24
Dros-saak: Verkragte meisie getuig moontlik vandag
Deur Hanti Otto 11 September 2019 06:00
Die hooggeregshof in Pretoria sal Woensdag na verwagting van die sewejarige meisie self hoor wat op 22 September 2018 in die Dros-restaurant in Silverton, Pretoria, gebeur het toe Nicholas Ninow haar in 'n toilethokkie vasgekeer het.
Nicholas Ninow se ma, Chantelle, kyk hoe hy die trappe na die hof se aanhoudingselle bestyg, nadat die hofverrigtinge ná teetyd hervat het. Foto: Deaan Vivier
Adv. Dorah Ngobeni, aanklaer, het ná Dinsdag se hofverrigtinge aan regter Jonas Mosopa gesê die klaagster was nie beskikbaar om daardie dag (Dinsdag) te getuig nie.
Daarom beoog sy om die ma én die kind eers Woensdag te roep. Die kind sal waarskynlik in camera getuig.
Sy sal dit met die hulp van 'n tussenganger vanuit 'n aparte vertrek wat toegerus is met kringtelevisiekameras doen.
In so 'n geval word vrae aan die tussenganger gestel, wat dit dan in eenvoudige en verstaanbare taal aan die kindergetuie oordra. Danksy die kringtelevisie kan mense in die hof die tussenganger én die kind hoor, maar die kind is nie blootgestel aan 'n formele hofsituasie nie en hoef nie die beskuldigde te sien nie.
Dit is nog onbekend of die ma ook in camera sal getuig, en wie van die twee eerste geroep sal word.
Die ma en dogter se getuienis word benodig nadat die staat Maandag nié Ninow se skuldbekentenis op die twee aanklagte van verkragting aanvaar het nie.
Nicholas Ninow in die hooggeregshof in Pretoria. Foto: Deaan Vivier
Hy het in sy pleitverduideliking erken dat hy die meisie in 'n toilethokkie in die restaurant se vrouebadkamer oraal en met sy vingers verkrag het.
Die staat het daarop aangevoer dat sy pleitverduideliking nie ooreenstem met die omstandighede van die misdaad soos deur die slagoffer beskryf is nie.